CELEX: 32016D1818
Language: bg
Date: 2016-10-10 00:00:00
Title: Решение за изпълнение (EС) 2016/1818 на Съвета от 10 октомври 2016 година за изменение на Решение за изпълнение 2014/170/ЕС, за заличаване на Република Гвинея от списъка на несътрудничещи трети държави в борбата с незаконния, недеклариран и нерегулиран риболов

14.10.2016   
            
            
               BG
            
            
               Официален вестник на Европейския съюз
            
            
               L 278/46
            
         РЕШЕНИЕ ЗА ИЗПЪЛНЕНИЕ (EС) 2016/1818 НА СЪВЕТА
   от 10 октомври 2016 година
   за изменение на Решение за изпълнение 2014/170/ЕС, за заличаване на Република Гвинея от списъка на несътрудничещи трети държави в борбата с незаконния, недеклариран и нерегулиран риболов
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 34, параграф 1 от него,
   като взе предвид предложението на Европейската комисия,
   като има предвид, че:
   
               (1)
            
            
               С Регламент (ЕО) № 1005/2008 се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
            
         
               (2)
            
            
               В глава VI от Регламент (ЕО) № 1005/2008 се установява процедурата за определяне на несътрудничещи трети държави в борбата с ННН риболов и се предвижда съставянето на списък на такива несътрудничещи трети държави.
            
         
               (3)
            
            
               С решението си от 15 ноември 2012 г. (2) Комисията включи информацията относно съществените факти и съображения, мотивиращи такова предварително определяне, и уведоми осем трети държави, включително Република Гвинея (наричана по-нататък „Гвинея“), за възможността да бъдат определени за държави, които смята за несътрудничещи трети държави.
            
         
               (4)
            
            
               С Решение за изпълнение от 26 ноември 2013 г. (3) Комисията определи Гвинея като несътрудничеща трета държава в борбата с ННН риболов. В същото решение Комисията посочи основанията, поради които счита, че Гвинея не изпълнява своите произтичащи от международното право задължения, а именно — като държава на знамето, пристанищна държава, крайбрежна държава или държава на пазара да предприема действия за предотвратяване, възпиране и премахване на ННН риболов.
            
         
               (5)
            
            
               С Решение за изпълнение 2014/170/ЕС (4) Съветът прие списъка на несътрудничещи трети държави, в който е включена и Гвинея.
            
         
               (6)
            
            
               След като Гвинея бе включена в посочения списък, Гвинея положи усилия да коригира положението, дало основание за това включване, и да предприеме конкретни мерки за отстраняване на установените недостатъци.
            
         
               (7)
            
            
               Събраната от Комисията информация показва, че Гвинея е изпълнила своите произтичащи от международното право задължения и е приела подходяща правна рамка за борба с ННН риболов. В Гвинея е създадена система за санкциониране с възпиращ ефект. Наред с това е установен подходящ и ефективен механизъм за мониторинг, контрол и инспекции, като за целта е разработен национален план за инспекции, въведен е надзор от въздуха и центърът за наблюдение на риболова е оборудван с напълно функционираща система за наблюдение на корабите. Гвинея също така преразгледа системите си за регистрация и лицензиране и въведе технически мерки и мерки за опазване и управление, за да се осигури разумен баланс между издадените разрешения за риболов, наличните ресурси и капацитета на държавата за контрол и правоприлагане. Същевременно Гвинея е подложила на преоценка участието си в регионални организации за управление на рибарството (РОУР), започнала е да спазва по-стриктно международните си задължения, произтичащи от препоръки и резолюции на тези организации, и е предприела подходящи мерки срещу своите кораби, включени в изготвените от РОУР списъци на корабите, извършващи ННН риболов.
            
         
               (8)
            
            
               Събраната информация също така показва, че благодарение на предприетите действия Гвинея вече е в състояние да осигури спазване на своите произтичащи от международното право задължения, по-специално в контекста начленове 61, 62, 94, 117 и 118 от Конвенцията на Организацията на обединените нации по морско право и членове 18, 19 и 20 от Споразумението относно прилагането на разпоредби на Конвенцията на ООН по морско право, свързани с опазването и управлението на трансгранично преминаващите и далекомигриращите рибни запаси.
            
         
               (9)
            
            
               Въз основа на тези обстоятелства може да се направи заключение, че положението, дало основание за включването на Гвинея в списъка, е коригирано и че Гвинея е предприела конкретни мерки, които могат да доведат до неговото трайно подобряване.
            
         
               (10)
            
            
               В резултат на това Решение за изпълнение 2014/170/ЕС следва да се измени така, че Гвинея да бъде заличена от списъка на несътрудничещи трети държави в борбата с ННН риболов.
            
         
               (11)
            
            
               Настоящото решение не изключва предприемането от страна на Съюза на последващи стъпки в съответствие с Регламент(ЕО) № 1005/2008, ако фактите покажат, че Гвинея не изпълнява своите произтичащи от международното право задължения като държава на знамето, пристанищна държава, крайбрежна държава или държава на пазара за предотвратяване, възпиране и премахване на ННН риболов.
            
         
               (12)
            
            
               Предвид неблагоприятните последици, предизвикани от включването в списъка на несътрудничещи трети държави, е целесъобразно заличаването на Гвинея от този списък да бъде с незабавно действие,
            
         ПРИЕ НАСТОЯЩОТО РЕШЕНИЕ:
   Член 1
   Гвинея се заличава от приложението към Решение за изпълнение 2014/170/ЕС.
   Член 2
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Люксембург на 10 октомври 2016 година.
      
         
            За Съвета
         
         
            Председател
         
         G. MATEČNÁ
      
   
   
      (1)  ОВ L 286, 29.10.2008 г., стр. 1.
   
      (2)  Решение на Комисията от 15 ноември 2012 г. за уведомяване на третите държави, които Комисията счита за потенциално определими като несътрудничещи трети държави, съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ C 354, 17.11.2012 г., стр. 1).
   
      (3)  Решение за изпълнение на Комисията от 26 ноември 2013 г. за определяне на третите държави, които Комисията счита за несътрудничещи трети държави съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ C 346, 27.11.2013 г., стр. 2).
   
      (4)  Решение за изпълнение 2014/170/ЕС на Съвета от 24 март 2014 г. за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ L 91, 27.3.2014 г., стр. 43).